ປະທານປະເທດ ເຈືອງເຕີນຊາງ ເລີ່ມຕົ້ນການຢ້ຽມຢາມທາງລັດຖະກິດເຖິງອີຣານ
ທ່ານປະທານປະເທດເຈືອງເຕີນຊາງ
ເລີ່ມຕົ້ນການຢ້ຽມຢາມທາງລັດຖະກິດເຖິງອີຣານ
(ພາບ: TTXVN)
ໂດຍຮັບຄຳເຊີນຂອງທ່ານປະທານາທິບໍດີອີຣານ Hassan Rouhani, ໃນເວລາ 22 ໂມງ ວັນທີ 13/03, ທ່ານປະທານປະເທດຫວຽດນາມ ເຈືອງເຕີນຊາງ ແລະ ພັນລະຍາ ພ້ອມກັບຄະນະຜູ້ແທນຂັ້ນສູງຫວຽດນາມ ເດີນທາງໄປຮອດສະໜາມບິນ Mehrabd, ເລີ່ມຕົ້ນການຢ້ຽມຢາມທາງລັດຖະກິດເຖິງສ.ອິດສະລາມອີຣານ ໃນລະຫວ່າງວັນທີ 13 – 16/03. ຕ້ອນຮັບຄະນະຢູ່ສະໜາມບິນ, ມີທ່ານລັດຖະມົນຕີລັດຖະບານອີຣານ, ຫົວໜ້າກົມພິທີການ, ທຳນຽບປະທານາທິບໍດີອີຣານ, ທ່ານເອກອັກຄະລັດຖະທູດຫວຽດນາມ ປະຈຳອີຣານ ຫງວຽນຮົ່ງແທກ, ພ້ອມກັບພະນັກງານ, ພາລະກອນສະຖານທູດ ແລະ ປະຊາຄົມຊາວຫວຽດນາມ ທີ່ພວມດຳລົງຊີວິດ ແລະ ເຮັດວຽກຢູ່ອີຣານ.
ໃນຂອບເຂດການຢ້ຽມຢາມອີຣານຄັ້ງນີ້, ທ່ານປະທານປະເທດ ເຈືອງເຕີນຊາງ ແລະ ທ່ານປະທານາທິບໍດີອີຣານ Hassan Rouhani ຈະແລກປ່ຽນບັນດາມາດຕະການເພື່ອຊຸກຍູ້ການພົວພັນດ້ານການຄ້າ 2 ຝ່າຍ, ໂດຍສະເພາະແມ່ນໃນບັນດາຂົງເຂດເສດຖະກິດສຳຄັນຄື ການເງິນ, ທະນາຄານ, ນຳ້ມັນອາຍແກັດ, ພ້ອມທັງແລກປ່ຽນບັນດາບັນຫາພາກພື້ນ ແລະ ສາກົນທີ່ຕ່າງຝ່າຍຕ່າງມີຄວາມສົນໃຈ. ພິທີຕ້ອນຮັບທ່ານປະທານປະເທດ ເຈືອງເຕີນຊາງ ແລະ ຄະນະຜູ້ແທນຫວຽດນາມ ຢ່າງເປັນທາງການຖືກຈັດຂຶ້ນໃນເວລາ 12 ໂມງ 30 ນາທີຢູ່ທຳນຽບປະທານາທິບໍດີອີຣານ ຢ່າງສົມກຽດ.
(ແຫຼ່ງຄັດຈາກ VOV)